Odeion-ensemble bied 'Viva Vivaldi' aan | Netwerk24
Deur Elretha Britz 19 November 2019 11:00
Die musici wat in Viva Vivaldi optree, is agter, van links, Heinrich Lategan, Ilané van Wyk, Tilla Henkins, Renée Ferreira, Asta Budack, Elspeth Neary, Lourie Coetzee en Lance Phillip. Voor is Johan Ferreira, Francois Henkins, Brahm Henkins, Petrus Krige en Maretha Krige.
Petrus Krige, leier van die Barok-ensemble, meen hoewel die werk waarskynlik oorbekend is, sal die musiek nog beter verstaan word met die teks wat oorhoofs geprojekteer sal word.
"Dele uit die sonnette, vermoedelik deur Vivaldi self geskryf, sal met sekere dele in die musiek ooreenstem sodat die luisteraar sal weet hoe die koue windjie klink wat deur skrefies waai, of die winterstorms aangebring deur die noordewind, die gekabbel van 'n stroompie, voëlgesang of 'n skaapwagter en sy blaffende hond. Daar is ook dronk dansers, jaggeselskappe en skote wat klap."
Om reg te laat geskied aan die geweerskote het Krige besluit om 'n Barok-timpani by die ensemble te voeg waarvoor hy musiek geskryf het. Vivaldi het die Vier seisoene, wat bestaan uit vier concerto's vir soloviool, net vir strykinstrumente gekomponeer.
Benewens die solo-concerto's vir viool (Francois Henkins), blokfluit (Krige) en hobo (Johan Ferreira), sal Tilla Henkins (tjello) en Brahm Henkins (fagot) ook Vivaldi se Dubbel-concerto in G mineur uitvoer.
Krige sê 'n besonder sprankelende werk op die program is die Concerto in D majeur vir vier solo-instrumente – viool, blokfluit, hobo en fagot. In die Baroktyd is die musiek nie vir spesifieke instrumente geskryf nie, wat meegebring het dat enige instrument kon saam speel. Krige het dié gebruik nagevolg en 'n part vir die sopranino-blokfluit bygevoeg, gespeel deur Renée Ferreira, 'n musiekstudent wat in blokfluitspel spesialiseer.
Die Cathedral Singers en cantando@bloem vorm die koor en sal in vier werke saam met 'n kamerorkes optree. Hulle sing onder meer Domine en die immergroen Gloria. Lance Phillip is die dirigent.
Soos in die Baroktyd sal die musici in die konsert ook om die klavesimbel plaasneem. Krige het seker gemaak al 13 instrumentaliste speel in al die werke deur parte te skryf waar dit kortgekom het.
Die konsert word opgedra aan Kobus Malan, wat vanjaar om gesondheidsredes uitgetree het. Malan is 'n hobo- en blokfluitspeler van Kimberley wat sowat 30 jaar lank nie net in Barokkonserte opgetree het nie, maar dikwels ook die leiding geneem het. Hy was ook dekades lank die hoofhobospeler in die Vrystaatse Simfonieorkes (FSSO).
Krige neem met dié "laaste formele konsert" self afskeid van Bloemfontein se musiekpubliek en sluit hiermee ook 'n dekades lange loopbaan af.
Krige sê hy gaan sy aftrede tussen Hentiesbaai in Namibië en Bloemfontein verdeel.* 28 November om 19:30 in die Odeionteater, UV-kampus. Die kaartjies kos tussen R50 en R130 by Computicket.